 Bí a bá ní kí a máa kà á ní ení-èjì-ẹta, a óò rí i gbangba pé, iye àwọn ọmọ ilẹ Nàìjíríà tí wọn wà ní Òkè-Òkun kì í ṣe kékeré. Bí kò bá tilẹ fẹ jọ àsọrégèé létí ìgbọ wa, mo lè sọ pé, àwọn ọmọ ilẹ Nàìjíríà tó wà ní Òkè-Òkun ju iye àwọn ọmọ Nàìjíríà tí wọn wà ní Orílẹ-èdè Nàìjíríà níbí. Kò dín ní nǹkan bí ọgọta ọdún sẹyìn, tí àwọn ọmọ ilẹ Nàìjíríà ti ń sá kúrò ní Nàìjíríà lọ sí Òkè-Òkun.Bí a bá ní kí a fi ojú ìròyìn ìṣẹlẹ tí ó ti ṣẹlẹ sẹyìn àti àwọn èyí tí ń ṣẹlẹ lọwọ ní Nàìjíríà wò ó, òjò ti ń pa igún ọmọ Nàìjíríà, ọjọ ti pẹ. Yorùbá ní, ẹyìnkùlé lọtá wà, inú ilé ni aṣeni ń gbé. Kòkòrò tí ń jẹ ẹfọ Nàìjíríà yìí, ara ẹfọ Nàìjíríà gan-an ló wà. Àwọn Orílẹ-èdè tí wọn wà ní Òkè-Òkun gan-an ni ọtá fún gbogbo ilẹ Adúláwọ, síbẹ, a kò fura.Àwọn ọtá ilẹ Nàìjíríà fi àṣírí ọrọ-ajé ilẹ wọn pamọ, wọn sì ń wádìí nípa ọrọ-ajé ilẹ Nàìjíríà. Gbogbo ìgbà tí wọn bá ti gbọ pé ohun rere kan fẹ wáyé ní Nàìjíríà, wọn yóò bẹrẹ ìwádìí nípa nǹkan náà, láti ṣe ìtakò fún àṣeyọrí rẹ.Ọpọ ìgbà ni àwọn ọtá ilẹ Nàìjíríà ti fi ẹbùn ọfẹ àti ìwé-ìrìnnà Òkè-Òkun ọfẹ ta àwọn ọmọ Nàìjíríà lọrẹ láti kúrò ní Nàìjíríà tí wọn bí wọn sí. Bí a bá wo ṣààkun àwọn ọmọ Nàìjíríà tí wọn fún ní ẹbùn ọfẹ àti ìwé-ìrìnnà Òkè-Òkun ọfẹ náà, ọlọpọlọ pípé, ọlọgbọn, olóye, onímọ-ìjìnlẹ àti akíkanjú ni ọgọọrọ wọn.Yorùbá ní, ọmọ tí a kò kọ nílé, ẹni ẹlẹni ni yóò máa sìn. Ohun a ní là á náání, ni àwọn àgbààgbà ilẹ Yorùbá wí, ṣùgbọn, àwọn àgbààgbà àti àwọn Adarí Orílẹ-èdè Nàìjíríà kò náání àwọn ọdọ ọlọpọlọ pípé, ọlọgbọn, olóye, onímọ-ìjìnlẹ àti akíkanjú tí Ọlọrun Ọba fi ta wọn lọrẹ láwùjọ wọn. Ṣé, ọmọ ẹni kò ní ṣe ìdí bẹbẹrẹ, kí a fi ìlẹkẹ sídìí ọmọ ẹlòmíràn ni àwọn àgbààgbà ilẹ Yorùbá wí. Ojú olóko àwọn àgbààgbà ilẹ Nàìjíríà ni ilá wọn ṣe ń kó, tí ikàn wọn náà sì ń wẹwù ẹjẹ. Ojú àwọn àgbààgbà ilẹ Nàìjíríà ni àwọn ọtá ilẹ Nàìjíríà ṣe ń kó gbogbo àwọn ọmọ wọn sá lọ sí Òkè-Òkun láti lọ fi wọn ṣe ẹrú títí di òní yìí.Àwọn àgbà bọ, wọn ní, ohun tí a bá fi sílẹ, ni ẹnu ewúrẹ ń tó. Ẹni tó rí ìfà ní ń jẹ ìfà ọfẹ, bí ẹni tí ó rí ẹsẹ wèrè bù ṣoògùn ni ọrọ àwọn ọtá ilẹ Nàìjíríà jẹ. Bí èyí bá wá rí bẹẹ, ó yẹ kí àwọn àgbààgbà àti àwọn Adarí ilẹ Nàìjíríà jí gìrì láti tọjú àwọn ọdọ tí Èdùmàrè fi ta wọn lọrẹ, tí wọn jẹ ọlọpọlọ pípé, ọlọgbọn, olóye, onímọ-ìjìnlẹ àti akíkanjú.Kí ẹnikẹni tí ó bá bọ sí ipò Ààrẹ Orílẹ-èdè Nàìjíríà ní ọdún 2023 yìí múra tán láti:1. ṣe àtúnṣe sí abala ètò-ẹkọ ilẹ Nàìjíríà yìí;2. máa fún àwọn ọmọ Nàìjíríà tí wọn jẹ ọlọpọlọ pípé, ọlọgbọn, olóye, onímọ-ìjìnlẹ àti akíkanjú nínú ẹkọ wọn ní ẹbùn ọfẹ;3. fi òpin sí ìdákúrekú ètò-ẹkọ, bí ìyanṣẹlódì àwọn Olùkọ àti ìfẹtọ-dun-òṣìṣẹ Ìjọba;4. máa gba àwọn akẹkọọgboyè sí iṣẹ Ìjọba; kí wọn sì tún 5. máa kíyè sí àwọn akẹkọọgboyè àti àwọn mìíràn tí wọn jẹ ọlọpọlọ pípé, ọlọgbọn, olóye, onímọ-ìjìnlẹ àti akíkanjú káàkiri Nàìjíríà, tí wọn ń ṣe àgbéjáde onírúurú ẹbùn àtinúdá, ìmọ-ẹrọ àti àwọn nǹkan mèremère mìíràn bẹẹ.Bí Ìjọba Àpapọ bá pawọ pọ pẹlú Ìjọba Ìpínlẹ àti Ìjọba Ìbílẹ Nàìjíríà, tí wọn ṣe àmójútó àwọn ọdọ ọlọpọlọ pípé, ọlọgbọn, olóye, onímọ-ìjìnlẹ àti akíkanjú, tí wọn sì pèsè iṣẹ ìjọba fún wọn, ìṣòro Nàìjíríà yóò dé òpin. Àwọn ọlọpọlọ pípé, ọlọgbọn, olóye, onímọ-ìjìnlẹ àti akíkanjú ọmọ Ilẹ Nàìjíríà kò ní máa sá lọ sí Òkè-Òkun lọ ṣe ẹrú àwọn ọtá Nàìjíríà mọ.Ìṣòro ilẹ Nàìjíríà yóò sì dé òpin. Ẹ ṣeun oo.Láìpẹ, Orílẹ-èdè Nàìjíríà yóò tùbà tùṣẹ oo. Àmí... mo dákẹ díẹ ná...mo sì fi ìyókù síkùn bí àwọn àgbààgbà...Mo júbà ooÌbà Ọlọrun ÈdùmàrèÌbà Kábíèsí Ọlọtà OdòÌbà ỌkùnrinÌbà ObìnrinÌbà ỌmọdéÌbà ẹyin àgbààgbàẸ jẹ kó yẹ mí oo.ÌȘỌLÁ Sauban Àlàdé Orí-Àrán lèmi ń jẹẸṣọ Ọmọ Ọlọtà Odò 